
Fővárosi Önkormányzat Pesti Úti Idősek Otthona 
Felvételt Előkészítő Csoport
  (FECS) 1054 Budapest, Bajcsy Zsilinszky út 36-38. 
Tel:06-1-374-0077; Postacím:1364 Bp.4. Pf.140.;
e-mail: fecs@fecs.hu, kerelem@fecs.hu 
TÁJÉKOZTATÓ

idősotthoni jelentkezéshez 
A Felvételt Előkészítő Csoportnál (FECS) a Fővárosi Önkormányzat által fenntartott idősek 
otthonaiba lehet benyújtani elhelyezési kérelmet.
1.
Ki nyújthat be kérelmet
Idősek otthonába az a rá irányadó öregségi nyugdíjkorhatárt betöltött személy nyújthat be kérelmet, aki önmaga ellátására nem, vagy csak folyamatos segítséggel képes, de rendszeres fekvőbeteg-gyógyintézeti kezelést nem igényel. Benyújthatja kérelmét az a személy is, aki a 18. életévét betöltötte és betegsége vagy fogyatékossága (rokkantsága) miatt önmagáról gondoskodni nem képes, ha ellátása más típusú, ápolást-gondozást nyújtó intézményben nem biztosítható.
Az ellátás igénybevétele önkéntes, az elhelyezési kérelmet csak az ellátást igénylő, vagy amennyiben cselekvőképességet teljesen korlátozó gondnokság alatt áll, abban az esetben törvényes képviselője, vagy részlegesen korlátozó gondnokság esetén (amennyiben ebben az ügycsoportban korlátozva van) az ellátást igénylő a törvényes képviselőjének beleegyezésével terjesztheti elő.
Az elhelyezési kérelem benyújtásában a kérelmező helyett más személy (pl. családtag, megbízott, meghatalmazott) is közreműködhet, de nem írhat alá.

A Fővárosi Önkormányzat a budapesti bejelentett lakcímmel rendelkező személyek elhelyezésében illetékes (ez lehet lakó, vagy tartózkodási hely).
2.
Útmutató a kérelem benyújtásához és az adatlapok kitöltéséhez

Az elhelyezési kérelem előterjeszthető írásban, vagy személyes jelenlét esetén szóban is. A kérelem azonban számítógépes nyilvántartásba csak az eredetiben kitöltött és érvényes „Adatlap”, „I., II., III.” nyomtatvány alapján vehető.  Továbbá szükséges az „Értékelő adatlap” benyújtása is (amelynek csak az X-el jelölt pontjait kell a háziorvosnak vagy kezelőorvosnak kitöltenie). 
36/2007. (XII.22.) SZMM r. 3.§ (3) Az értékelő adatlap kitöltésében a háziorvos, a kezelőorvos, a fekvőbeteg intézmény orvosa, szakápolási központ ellátása esetében a kezelőorvos vagy a fekvőbeteg intézmény orvosa a megjelölt orvosi szakkérdésekben közreműködik.
Az adatlapok a FECS-nél érhetők el és nyújthatók be.
A nyilvántartásba vételhez szükséges az ellátásra szoruló személy személyi igazolványa.
Az adatlapok kitöltésénél fontos, hogy minden kérdésre választ kell adni, jelölve a nemleges választ is („nem”, vagy a „nincs” szócskával). Az ellátást igénylőnek egy idősotthont kell megjelölnie, de maximum három idősotthonba jelentkezhet. Az intézmény kiválasztásában és az adatlapok kitöltésében a FECS munkatársai segítenek, de a választott idősotthont célszerű előzetes időpont egyeztetést követően megnézni, illetve a honlapjukról tájékozódni és csak a valóban tetsző intézménybe nyújtani be a jelentkezést.
A FECS iroda címe: 



1054 Budapest, Bajcsy - Zsilinszky út 36-38.
A FECS iroda ügyfélfogadási ideje:

- Hétfő: 12-től 17 óráig

- Kedd-Szerda-Csütörtök: 9-től 16 óráig

- Péntek: 8-tól 11 óráig 

Az iroda a Toldi Mozi mellett van, az utcáról nyílik (azaz a házkapun nem kell bemenni). 
Az adatlapok letölthetők a www.pestiut.hu honlapról az „Intézményi felvétel menete” címszó alatt. 
Tájékoztatom, hogy előzetes megbeszélés szerint, szükség esetén az iroda jeltolmácsot tud biztosítani!

3. Benyújtandó iratok: 
az eredetiben, hiánytalanul kitöltött „Adatlap”, „I., II., III.” nyomtatvány, és „Értékelő adatlap”
valamint az alábbi mellékletek

· Érvényes személyi igazolvány, TAJ kártya és lakcímkártya másolat. Az iratok a FECS irodában is másolhatók.

· Jövedelemigazolás: az utolsó nyugdíjszelvény és a nyugdíjas igazolvány, vagy a Nyugdíjfolyósító Igazgatóság éves értesítője (zöld betűs „kutyanyelv”), esetenként a Nyugdíjfolyósító Igazgatóság aktuális igazolása a folyósított összegről, vagy az utolsó bankszámlakivonat. Fogyatékossági támogatás folyósítása esetén az azt igazoló irat. 
· A jövedelem mellett a pénzvagyonról és az ingatlanvagyonról is nyilatkozni kell, ha a kérelmező vagy helyette más személy az intézményi térítési díj összegét nem tudja megfizetni. A pénzvagyonról banki igazolás, az ingatlanról egy már meglévő, helyrajzi számot tartalmazó okirat csatolandó (de ezért külön tulajdoni lapot nem kell kiváltani). 
Részleteket lásd „Tájékoztató a személyi térítési díj megállapításáról” című adatlapban.
· A 18. életévét már betöltött, de a rá irányadó nyugdíjkorhatárt még el nem érő kérelmező esetében a rokkantságot a Rehabilitációs Szakigazgatási Szerv, vagy jogelődje (NRSZH, ORSZI) szakvéleményének másolatával kell igazolni. 
· Ha a kérelmező gondnokság alatt áll, abban az esetben csatolni kell a gondnok kirendelő határozatot, illetőleg a cselekvőképesség mértékére vonatkozó bírói ítéletet. 
· Ideiglenes gondnokság esetén az ideiglenes gondnok kirendelő határozatot, a gyámhatóság elhelyezési kérelemhez történő előzetes hozzájárulását és a bíróság ideiglenes gondnokrendelés fenntartásáról rendelkező jogerős végzését kell csatolni. 
· Demencia kórkép esetén a kérelemhez be kell nyújtani a pszichiáter, neurológus vagy geriáter szakorvos által kiállított szakvéleményt, a demencia mértékének igazolásáról.
Ha az ellátást igénylő személy az irat betekintési, iratmásolási, az üggyel kapcsolatos levelezési jogot a kérelem benyújtásában közreműködő személyre kívánja átruházni, azt két tanú előtt vagy közjegyző közreműködésével tett írásbeli meghatalmazással teheti (ez a kérelem aláírásra nem jogosít). 
4. 
További tudnivalók

4.1. Idősek otthonába az a kérelmező vehető fel, akinek a gondozási szükségletét az intézményvezető vizsgálattal vagy az úgynevezett „egyéb körülmény” igazolása alapján megállapítja. A gondozási szükséglet vizsgálatához szükséges az „Értékelő adatlap” melynek egyes pontjait (X-el jelölt pontok) a háziorvosnak 36/2007. (XII.22.) SZMM r. 3.§ (3) a háziorvosnak, a kezelőorvosnak, a fekvőbeteg intézmény orvosának, szakápolási központ ellátása esetében a kezelőorvosnak vagy a fekvőbeteg intézmény orvosának kell kitöltenie (aláírnia, lepecsételnie), amelyet a többi nyomtatvánnyal együtt a FECS-nél kell beadnia.

	A nyomtatvány többi részét hagyják üresen, mivel azt a választott intézmény intézményvezetője (az intézmény szociális szakembere közreműködésével) tölti ki a kérelem beadását, majd továbbítását követően az előgondozásba vétel (kapcsolatfelvétel) során.


A gondozási szükséglet megállapításához zárójelentést, illetőleg az egyéb körülményről igazolást az intézmény munkatársának tájékoztatása szerint csatolni kell. Ezt követően az intézményi felvételről az intézményvezető dönt. 
A férőhelyek 15 %-ig az ellátás teljes önköltségének megfizetése mellett gondozási szükséglet hiányában is felvételt lehet nyerni.

Az „átlagot meghaladó minőségű elhelyezési körülményeket biztosító otthonok” esetén (lásd: összefoglaló táblázat 2. oldal 2. tbl.), az érvényes intézményi térítési díjjal azonos mértékű személyi térítési díjat kell megfizetni. Belépési hozzájárulást kell fizetni a „belépési hozzájárulással betölthető férőhelyek”-re (lásd: összefoglaló táblázat 2. oldal 3. tbl.)

4.2. Az intézmény férőhelyeinek 10%-áig az a személy is ellátható, aki az intézmény ellátási területén (Budapesten) nem rendelkezik bejelentett lakóhellyel vagy tartózkodási hellyel. 
Az illetékességi területen kívülről érkező kérelmezőknek az elhelyezési kérelemét a FECS-nél kell beadni. Ezt követően a kérelem elbírálásáról és az intézményi felvételről az intézményvezető dönt. 
4.3. A kérelem továbbítása

A hiánytalan kérelmet a FECS három munkanapon belül továbbítja az abban megjelölt intézményhez. A FECS hiányos kérelmet csak hiánypótlási kötelezettséggel vesz át.
Az idősek otthonába történő elhelyezés és a térítési díj megállapítása a szociális igazgatásról és a szociális ellátásokról szóló 1993. évi III. törvény, a Budapest Főváros Önkormányzat Közgyűlésének 37/2022. (X.6.), és a 30 /2013. (IV.18.) Önkormányzati rendelete szerint történik.

Budapest, 2026.
 




             
Botos Tamás
Felvételt Előkészítő Csoport
          Csoportvezető

Tájékoztató a személyi térítési díj megállapításáról

A személyes gondoskodást nyújtó ellátásokért térítési díjat kell fizetni.

A térítési díjat köteles megfizetni (1993. évi III. törvény 114. §):

a) az ellátást igénybe vevő jogosult,

b) a szülői felügyeleti joggal rendelkező törvényes képviselő,

c) a jogosultnak az a házastársa, élettársa, egyeneságbeli rokona, örökbe fogadott gyermeke, örökbe fogadó szülője, akinek családjában az egy főre jutó jövedelem a tartási kötelezettség teljesítése mellett meghaladja a szociális vetítési alap összegének két és félszeresét,

d) a jogosult tartását szerződésben vállaló személy,

e) a jogosult tartására bíróság által kötelezett személy (a c)-e) pont alattiak a továbbiakban együtt: tartásra köteles és képes személy)

A kötelezett által fizetendő napi térítési díj összegét (a továbbiakban: személyi térítési díj) az intézményvezető konkrét összegben állapítja meg, és arról az ellátást igénylőt a megállapodás megkötésekor írásban tájékoztatja.

A személyi térítési díj nem haladhatja meg az intézményi térítési díj összegét. 

Az „átlagot meghaladó minőségű elhelyezési körülményeket biztosító otthonok” esetén, az érvényes intézményi térítési díjjal azonos mértékű személyi térítési díjat kell megfizetni.
Belépési hozzájárulást kell fizetni a „belépési hozzájárulással betölthető férőhelyek”-re.

Amennyiben a gondozás az intézménybe történő elhelyezést követő 3 éven belül megszűnik, a belépési hozzájárulás arányos részét vissza kell fizetni az ellátottnak vagy örökösének, ha a belépési hozzájárulást más személy vállalta e személynek, vagy örökösének.

Átlagos elhelyezési körülményeket biztosító idősotthonok esetén:

· Tartós bentlakásos intézményi ellátás esetén az intézményi ellátásért fizetendő személyi térítési díj nem haladhatja meg az ellátott havi jövedelmének 80%-át. (Jövedelem: a személyi jövedelemadóról szóló törvény szerint meghatározott, belföldről vagy külföldről származó –megszerzett- vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is. Továbbá az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, vagy hozzájárulást kell fizetni.) A személyi térítési díj megállapításánál az intézményvezetőnek nem áll módjában a jövedelemből semmilyen letiltást, levonást figyelembe venni, kivéve a szociális igazgatásról és a szociális ellátásokról szóló 1993. évi III. törvény 4. §. (1a), (1b), (1c) bekezdései szerinti levonásokat.
· Tartós bentlakásos intézményi ellátás esetén a személyi térítési díj az intézményi térítési díjjal megegyező összeg, ha a jövedelemhányad eléri vagy meghaladja az intézményi térítési díj összegét.

· Ha tartós bentlakásos intézményi ellátás esetén a jövedelemhányad nem éri el az intézményi térítési díj összegét, és az ellátott jelentős pénzvagyonnal rendelkezik, a személyi térítési díj az intézményi térítési díjjal megegyező összeg azzal, hogy a jövedelemhányad és az intézményi térítési díj közötti különbözetet a jelentős pénzvagyonból kell fedezni.
 (Jelentős pénzvagyonnak az ellátott rendelkezésére álló fizetési számla pozitív egyenlege, betétszerződés vagy takarékbetét-szerződés alapján fennálló követelése és készpénze összegének azon részét kell tekinteni, amely az intézményi térítési díj egyévi összegét a jogosult elhelyezésekor vagy a térítési díj felülvizsgálatakor meghaladja.)

· Ha tartós bentlakásos intézményi ellátás esetén a jövedelemhányad nem éri el az intézményi térítési díj összegét, és az ellátott nem rendelkezik jelentős pénzvagyonnal, a személyi térítési díj a jelentős ingatlanvagyon kilencvenhatod részének és a jövedelemhányadnak az összege, de legfeljebb az intézményi térítési díjjal megegyező összeg. (Jelentős ingatlanvagyonnak az ingatlanvagyon együttes értékének a szociális vetítési alap összegének a negyvenszeresét meghaladó részét kell tekinteni. Ingatlanvagyonként kell figyelembe venni az ellátás igénylésének vagy a felülvizsgálat időpontjában az ellátást igénylő, ellátott tulajdonában álló ingatlant, valamint az őt illető hasznosítható, ingatlanon fennálló vagyoni értékű jogot, illetve az ellátás igénylését vagy a felülvizsgálatot megelőző 18 hónapban ingyenesen átruházott ingatlant, ha azok együttes forgalmi értéke a szociális vetítési alap összegének a negyvenszeresét meghaladja. Osztatlan közös tulajdon esetén a tulajdoni hányadot kell figyelembe venni.)

· Az ellátást igénylő, az ellátott vagy a térítési díjat megfizető más személy írásban vállalhatja a mindenkori intézményi térítési díjjal azonos személyi térítési díj megfizetését. Ebben az esetben nem kell elvégezni jövedelemvizsgálatot.

· Az ellátást igénylő, az ellátott vagy a térítési díjat megfizető más személy írásban vállalhatja a mindenkori intézményi térítési díj és a számára megállapítható személyi térítési díj különbözete egy részének megfizetését. 

· Ha tartós bentlakásos intézményi ellátás esetén az ellátott jelentős pénz- vagy ingatlanvagyonnal nem rendelkezik, és a térítési díj megfizetését más személy sem vállalja, de az ellátottnak van nagykorú, vér szerinti vagy örökbe fogadott gyermeke a jövedelemhányad és az intézményi térítési díj közötti különbözet (díjkülönbözet) megfizetésére egy erre irányuló megállapodás alapján a gyermek köteles.

· Ha a megállapodás nem jön létre, a fenntartó a bíróságtól kérheti, hogy a Ptk. rokontartásra irányadó szabályai alapján tartásra köteles és képes gyermeket tartási kötelezettsége és képessége mértékével arányban állóan a díjkülönbözet megfizetésére kötelezze (1993. évi III. törvény 117/D. §).
· Időskorúak gondozóházában történő elhelyezés esetén a személyi térítési díj az intézményi térítési díjjal megegyező összeg. 
Az intézmény (szolgáltató) vezetője az intézményi ellátás (szolgáltatás) nyújtásának megkezdését megelőzően megvizsgálja az ellátást igénylő havi jövedelmét, jelentős pénzvagyonát és jelentős ingatlanvagyonát ápolást, gondozást nyújtó intézmény esetén.

Ha az ellátott, a törvényes képviselője vagy a térítési díjat megfizető személy a személyi térítési díj összegét vitatja, illetve annak csökkentését vagy elengedését kéri, az értesítés kézhezvételétől számított nyolc napon belül a fenntartóhoz fordulhat, az intézmény vezetőjének nincs méltányossági jogköre. A kérelemről a Budapest Főváros főjegyzője dönt (Budapest Főváros Önkormányzata 1052 Budapest, Városház u 9-11. cím alatt). 
A személyi térítési díj összege a megállapítás időpontjától függetlenül évente két alkalommal vizsgálható felül és változtatható meg, kivéve, ha az ellátott jövedelme 
a) olyan mértékben csökken, hogy a térítési díj fizetési kötelezettségének nem tud eleget tenni
b) a szociális vetítési alap összegének 25%-át meghaladó mértékben növekedett.
A felülvizsgálat során megállapított új személyi térítési díj megfizetésének időpontjáról a fenntartó rendelkezik. Az új térítési díj megfizetésére a kötelezett nem kötelezhető a felülvizsgálatot megelőző időszakra, kivéve, ha az ellátott a felülvizsgálatot megelőzően - jövedelem és vagyon hiányában - térítésmentesen vette igénybe az ellátást, és részére visszamenőlegesen rendszeres pénzellátás került megállapításra. Ez utóbbi esetben a személyi térítési díj megfizetésének kezdő időpontja a rendszeres pénzellátásra való jogosultság kezdő napja.
Az idősek otthonába történő elhelyezés és a térítési díj megállapítása a szociális igazgatásról és a szociális ellátásokról szóló 1993. évi III. törvény, a 29/1993. (II. 17.) Korm. rendelet, a Budapest Főváros Önkormányzat Közgyűlésének 37/2022. (X.6.), és a 30 /2013. (IV.18.) Önkormányzati rendelete szerint történik.
Budapest, 2026.











Botos Tamás
Felvételt Előkészítő Csoport

          
Csoportvezető

Tájékoztató a jövedelem- és a vagyonnyilatkozat kitöltéséhez

I. Személyi adatok

1. Család alatt az egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közösségét kell érteni.

2. Közeli hozzátartozó a jövedelemvizsgálat vonatkozásában 
2.1. a házastárs, 
2.2. az élettárs, 
2.3. a húszévesnél fiatalabb, önálló keresettel nem rendelkező vér szerinti gyermek, örökbe fogadott gyermek, mostohagyermek és a Polgári Törvénykönyvről szóló 2013. évi V. törvény szerinti gyermekvédelmi nevelőszülő által e jogviszonya keretében nevelt gyermek (a továbbiakban: nevelt gyermek)

2.4. a huszonháromévesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató vér szerinti, örökbe fogadott, mostoha-, illetve nevelt gyermek, 
2.5. a huszonötévesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató vér szerinti, örökbe fogadott, mostoha-, illetve nevelt gyermek, 
2.6. korhatárra tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, mostoha-, illetve nevelt gyermek, ha ez az állapot a gyermek 25. életévének betöltését megelőzően is fennállt (fogyatékos gyermek),
2.7. a 18. életévét be nem töltött gyermek vonatkozásában a vér szerinti és az örökbe fogadó szülő, illetve a szülő házastársa vagy élettársa.
II. Jövedelmi adatok

1. Jövedelem: a személyi jövedelemadóról szóló törvény szerint meghatározott, belföldről vagy külföldről származó – megszerzett – vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is, továbbá az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.

2. A jövedelmi adatok alatt havi nettó jövedelmet kell érteni. A nettó jövedelem kiszámításánál a bevételt az elismert költségekkel és a befizetési kötelezettségekkel csökkentett összegben kell feltüntetni. Elismert költségnek minősül a személyi jövedelemadóról szóló törvényben elismert költség, valamint a fizetett tartásdíj. Befizetési kötelezettségnek minősül a személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

3. Ha a magánszemély az egyszerűsített vállalkozási adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve, ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetve állattenyésztés esetén 94%-ának megfelelő összeggel.

4. Nem minősül jövedelemnek, így a jövedelembe sem kell beleszámítani a temetési segélyt, az alkalmanként adott átmeneti segélyt, az önkormányzati segélyt, a rendkívüli települési támogatást, a lakásfenntartási támogatást, az adósságcsökkentési támogatást, a rendkívüli gyermekvédelmi támogatást, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 20/A §-a szerinti támogatást, a Gytv. 20/B § (4)-(5) bekezdése szerinti pótlékot, a nevelőszülő számára fizetett nevelési díjat és külön ellátmányt, az anyasági támogatást, a szépkorúak jubileumi juttatását, a fogadó szervezet által az önkéntesnek külön törvény alapján biztosított juttatást, a házi segítségnyújtás keretében társadalmi gondozásért kapott tiszteletdíjat, az energiafelhasználáshoz nyújtott támogatást és a szociális szövetkezet (ide nem értve az iskolaszövetkezetet) tagjai által a szövetkezetben végzett tevékenység ellenértékeként megszerzett, a személyi jövedelemadóról szóló törvény alapján adómentes bevételt. Nem minősül jövedelemnek az alkalmi munkavállalói könyvvel történő foglalkoztatás, és az egyszerűsített foglalkozásról szóló törvény alapján történő munkavégzés révén szerzett bevétel, továbbá a természetes személyek között az adórendszeren kívülikeresettel járó foglalkoztatásra vonatkozó rendelkezések alapján háztartási munkára létesített munkavégzésre irányuló jogviszony keretében történő munkavégzésnek (háztartási munka) a havi ellenértéke. A nyugdíjprémium, az egyszeri juttatás, a tizenharmadik havi nyugdíj és a tizenharmadik havi ellátás.
5. A családtagok jövedelmét kizárólag kiskorú igénybevevő esetén kell feltüntetni külön-külön. A családi pótlékot, az árvaellátást és a tartásdíj címén kapott összeget annak a személynek a jövedelmeként kell figyelembe venni, akire tekintettel azt folyósítják. 
6. A havi jövedelem kiszámításakor

· rendszeres jövedelem esetén a kérelem benyújtását megelőző hónap

· nem rendszeres jövedelem, illetve vállalkozásból, őstermelésből származó jövedelem esetén a kérelem benyújtását megelőző tizenkét hónap 

alatt kapott összeg egy havi átlagát kell együttesen figyelembe venni.
III. Jövedelem típusai
1. Munkaviszonyból és más foglalkoztatási viszonyból származó jövedelem: különösen a munkaviszonyban, közalkalmazotti, köztisztviselői jogviszonyban, kormánytisztviselői jogviszonyban, bírósági, ügyészségi, igazságügyi szolgálati jogviszonyban, honvédség, rendvédelmi szervek, polgári nemzetbiztonsági szolgálatok hivatásos és szerződéses szolgálati jogviszonyában folytatott munkavégzésre irányuló tevékenységből, továbbá szövetkezet tagjaként folytatott – személyes közreműködést igénylő – tevékenységből származó jövedelem.

2. Társas és egyéni vállalkozásból, őstermelői, illetve szellemi és más önálló tevékenységből származó jövedelem: itt kell feltüntetni továbbá a jogdíjat, a bérbeadó, a választott könyvvizsgáló tevékenységéből származó jövedelmet, valamint a gazdasági társaság magánszemély tagja által külön szerződés szerint teljesített mellékszolgáltatást.

3. Táppénz, gyermekgondozási támogatások: táppénz, terhességi-gyermekágyi segély, csecsemőgondozási díj, gyermekgondozási díj, gyermekgondozási segély, gyermeknevelési támogatás, családi pótlék, gyermektartásdíj.

4. Nyugellátás és egyéb nyugdíjszerű rendszeres szociális ellátások: öregségi, rokkantsági, baleseti rokkantsági nyugdíj, özvegyi és szülői nyugdíj, árvaellátás és baleseti hozzátartozói nyugellátások, rendszeres szociális járadék, átmeneti járadék, bányász dolgozók egészségkárosodási járadéka, rokkantsági járadék, rehabilitációs járadék, politikai rehabilitációs ellátások, házastársi pótlék, házastárs után járó jövedelempótlék.

5. Önkormányzat és állami foglalkoztatási szervként eljáró járási (fővárosi kerületi) hivatal által folyósított ellátások: különösen az időskorúak járadéka, az aktív korúak ellátása, az ápolási díj, a települési támogatás, az álláskeresési járadék, a nyugdíj előtti álláskeresési segély, a képzési támogatásként folyósított keresetpótló juttatás.

6. Egyéb jövedelem: például az ösztöndíj, szakképzéssel összefüggő pénzbeli juttatások, nevelőszülői díj, szociális gondozói díj, végkielégítés és állampapírból származó jövedelem, ingatlan és ingó tárgyak értékesítéséből, vagyoni értékű jog átruházásából származó jövedelem, életjáradékból, föld és más ingatlan bérbeadásából származó jövedelem, illetve minden olyan jövedelem, amely az előző sorokban nem került feltüntetésre.

Szükség esetén a nyilatkozatok rovatai bővíthetők, valamint kitöltésük mellékletben folytatható. 
A jövedelemnyilatkozatban szereplő jövedelmekről a jövedelem típusának megfelelő iratot vagy annak másolatát kell a kérelemhez mellékelni. 
A vagyonnyilatkozatban feltüntetett pénzvagyonról a kérelemhez mellékelni kell a bankszámlakivonat, a betétkönyv, illetve a takarékbetét-szerződés másolatát. Az időskorúak gondozóházában történő elhelyezés esetén vagyonnyilatkozatot nem kell tenni.

ADATVÉDELMI TÁJÉKOZTATÓ

1. Adatkezelő: Fővárosi Önkormányzat Pesti Úti Idősek Otthona Felvételt Előkészítő Csoport (FECS)

Adatkezelő képviselője: Botos Tamás

Adatkezelő elérhetősége: 1054 Budapest, Bajcsy-Zsilinszky út 36-38.

e - mail címe: fecs@fecs.hu
             telefonszáma: (+36) 1/374-0077

2. Adatvédelmi tisztviselő

Adatvédelmi tisztviselő neve: Dr. Faragó Attila
Adatvédelmi tisztviselő elérhetősége: 1173 Budapest, Pesti út 117.
                                 e-mail címe: farago.attila@pestiut.hu
                                 telefonszáma: (+36) 1/254-0041
3. A személyes adatok kezelésének célja 
A Fővárosi Önkormányzat fenntartásában működő idősek otthonai által nyújtott tartós bentlakásos szociális ellátás igénybevétele céljából benyújtott kérelmekkel kapcsolatos ügyintézés biztosítása.

4. Adatkezelés jogalapja
· 1993. évi III. törvény a szociális igazgatásról és szociális ellátásokról [93. § (1) bekezdés]
· 37/2022. (X. 6.) Önkormányzati rendelet a személyes gondoskodást nyújtó szociális intézmények és a családok átmeneti otthonai által biztosított ellátásokról [2. § (1) – (3) bekezdés, 1. melléklet] 
· 9/1999. (XI. 24.) SZCSM rendelet a személyes gondoskodást nyújtó szociális ellátások igénybevételéről [3. § (2) bekezdés c) pont, (3) – (4) bekezdés, 21. § (5) bekezdés b) pont, 1. számú melléklet]
· 36/2007. (XII. 22.) SZMM rendelet a gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól [3. § (1) – (2) bekezdés, 4. § (1) – (2) bekezdés, 3. számú melléklet]

5. Adatkezelés módja
Idősotthoni elhelyezési kérelem beadását követően a FECS iroda a benyújtásra került iratanyagban szereplő személyes adatokat kezeli papír alapon és elektronikus úton (nyilvántartásba veszi, iktatja a kérelmeket, a nyilvántartás sorszámozott, folyamatosan vezetett, évente aktualizált, az ellátásra vonatkozó igényeket és a megtett intézkedéseket időbeli sorrendben tartalmazza). 
A nyilvántartás vezetésének célja a fenti jogszabályokban meghatározott jogok érvényesülésének elősegítése.
6. A személyes adatok továbbításának címzettjei
A FECS iroda továbbítja a hiánytalan kérelmet az összes mellékleteivel együtt, annak beérkezésétől számított 3 munkanapon belül az ellátást igénylő által megjelölt intézmény(ek) vezetőjéhez.
7. A kezelt személyes adatok köre 
Idősotthoni ellátás igényléséhez szükséges adatlap, egészségi állapotra vonatkozó igazolás, jövedelemnyilatkozat, vagyonnyilatkozat és értékelő adatlap formanyomtatvány személyes adat tartalma, továbbá leletek és szakvélemények másolata és a vonatkozó igazolások.
8.   Megőrzési idő
Személyes adatait csak a kérelemben meghatározott célból kezeljük, amennyiben a kérelem elérte célját, vagy ha az ellátásra vonatkozó igény a teljesítését megelőzően megszűnik az adatok törlésre kerülnek.
9. Az adatkezeléssel érintett természetes személy jogai és a jogérvényesítés lehetőségei
A FECS az érintett által benyújtott, az őt megillető jogosultságok érvényesítésére irányuló kérelmet indokolatlan késedelem nélkül, annak benyújtásától számított legrövidebb idő alatt, de legfeljebb huszonöt napon belül elbírálja és döntéséről az érintettet írásban értesíti.

9.1. Személyes adatokhoz való hozzáféréshez joga
Az érintett jogosult arra, hogy az adatkezelőtől visszajelzést kapjon arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy a személyes adataihoz és a következő információkhoz hozzáférést kapjon: az adatkezelés célja, jogalapja, a kezelt személyes adatok köre, a kezelt személyes adatok továbbítása esetén az adattovábbítás címzettjei, az adatkezelés időtartama, valamint az érintett jogai és jogorvoslati lehetőségei. 

Kérésre a FECS az adatkezelés tárgyát képező személyes adatok másolatát az érintett rendelkezésére bocsátja. Az érintett által kért további másolatokért a FECS az adminisztratív költségeken alapuló, ésszerű mértékű díjat számíthat fel. 
9.2. Személyes adatok helyesbítéséhez való jog

Az érintett kérheti a FECS által kezelt, rá vonatkozó pontatlan, helytelen vagy hiányos személyes adatainak helyesbítését, továbbá a hiányos személyes adatainak kiegészítését.
9.3. A személyes adatok törléséhez való jog 

Az érintett kérésére a FECS haladéktalanul törli az érintett személyes adatait, így különösen, ha az adatkezelés jogellenes (adatkezelés célja vagy jogalapja megszűnt).
9.4. A személyes adatok kezelésének korlátozásához való jog

Az érintett kérésére a FECS korlátozza az adatkezelést, ha az alábbi feltételek valamelyike teljesül:

· az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, a személyes adatok pontosságának ellenőrzését;

· az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását;

· az adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez.
Az adatkezelés korlátozásának időtartama alatt a korlátozással érintett személyes adatokkal az adatkezelő a tároláson túl egyéb adatkezelési műveletet kizárólag az érintett jogos érdekének érvényesítése céljából vagy törvényben meghatározottak szerint végezhet.
9.5. Nemzeti Adatvédelmi és Információszabadság Hatósághoz (NAIH-hoz) fordulás joga
Az érintett kezdeményezheti:

· NAIH vizsgálat lefolytatását, ha az adatkezelő jogainak érvényesítését korlátozza vagy ezen jogainak érvényesítésére irányuló kérelmét elutasítja.

· NAIH adatvédelmi hatósági eljárás lefolytatását, amennyiben megítélése szerint személyes adatainak kezelése során a FECS megsérti a személyes adatok kezelésére vonatkozó, jogszabályban meghatározott előírásokat.
Nemzeti Adatvédelmi és Információszabadság Hatóság elérhetőségei:
Székhely: 1055 Budapest, Falk Miksa utca 9-11.

Levelezési cím: 1363 Budapest, Pf.:9.
Telefonszám: 06-1-391-1400

Fax: 06-1-391-1410

E-mail cím: ugyfelszolgalat@naih.hu, dpo@naih.hu 
Honlap: http://naih.hu/
9.6. Bírósági jogorvoslathoz való jog

Az érintett a FECS ellen bírósághoz fordulhat, ha megítélése szerint a FECS a személyes adatait a személyes adatok kezelésére vonatkozó, jogszabályban meghatározott előírások megsértésével kezeli.

Budapest, 2026.





          









 Botos Tamás
Felvételt Előkészítő Csoport

